Rowers skiet tiener vir selfoonArgieffoto (Foto: imgkid.com) ŉ Tienerseun is Donderdagmiddag geskiet en van sy selfoon beroof terwyl hy daarop musiek loop en luister het. Kapt. Nqobile Gwala, provinsiale polisiewoordvoerder van KwaZulu-Natal, het aan Maroela Media gesê die 15-jarige slagoffer het omstreeks 13:00 in Rose-singel in New Germany geloop toe twee mans in ŉ wit Renault by hom stilgehou het. “Die verdagtes het op die seun se foon aangedring. Die seun het die selfoon in die rigting van die naaste huis gegooi. Een van die verdagtes het toe ŉ vuurwapen uitgepluk en die seun in sy linkerbobeen geskiet, waarna hulle met sy foon in die motor op vlug geslaan het.” Die seun is deur paramedici van ER24 op die toneel behandel. “Die seun het langs die pad gelê, omring deur lede van die publiek en die plaaslike gemeenskapspolisiëringsforum. Hy was in ŉ ernstige toestand. Hy is op die toneel gestabiliseer en na die Life Westville-hospitaal geneem vir verdere behandeling,” het Russel Meiring, woordvoerder van ER24, gesê. Die Pinetown-polisie ondersoek ŉ saak van poging tot moord en gewapende roof.